KLASA: UP/I-034-02/24-01/143

URBROJ: 711-02-02/05-2025-10

Zagreb, 12. ožujka 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Brune Istera, OIB: ……………..,** **direktora trgovačkog društva VARKOM d.o.o. za opskrbu vodom i odvodnju otpadnih voda**,na 74. sjednici održanoj 12. ožujka 2025., donosi sljedeću

**ODLUKU**

1. **Istovremenim obnašanjem javne dužnosti direktora trgovačkog društva VARKOM d.o.o. za opskrbu vodom i odvodnju otpadnih voda i funkcije direktora** **trgovačkog društva VING poduzetnički inženjering d.o.o. u razdoblju od 25. prosinca 2021. do 19. svibnja 2022., obveznik Bruno Ister počinio je povredu članka 18. stavka 1. ZSSI-a.**
2. **Propustom prenošenja svojih upravljačkih prava na temelju udjela u kapitalu trgovačkog društva** **VING poduzetnički inženjering d.o.o. u kojem je jedini osnivač, na drugu osobu, osim na osobe iz članka 5. stavka 1. točke 6. ZSSI-a, ili na posebno tijelo u razdoblju od 25. prosinca 2021. do 25. svibnja 2022., obveznik Bruno Ister počinio je povredu članka 19. stavka 1. ZSSI-a.**
3. **Za povrede iz točaka I. i II. ove izreke, obvezniku Bruni Isteru izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
4. **Nalaže se obvezniku Bruni Isteru da u roku od 15 dana od zaprimanja ove Odluke uplati novčanu sankciju iz točke III. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-34143.**
5. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
6. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 29. listopada 2024. po službenoj dužnosti otvorilo predmet protiv Brune Istera, direktora trgovačkog društva VARKOM d.o.o. za opskrbu vodom i odvodnju otpadnih voda, koji se vodi pod klasifikacijskom oznakom KLASA: UP/I-034-02/24-01/143, a vezano uz okolnost istodobnog obavljanja funkcije direktora u trgovačkom društvu VING poduzetnički inženjering d.o.o. te propusta prijenosa upravljačkih prava temeljem vlasništva nad poslovnim udjelom u istom društvu.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), koji je bio na snazi do 24. prosinca 2021., spomenuti obveznici nisu bili utvrđeni dužnosnicima u smislu toga Zakona.

Stupanjem na snagu ZSSI-a dana 25. prosinca 2021. obveznicima navedenog Zakona postali su i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, te je stoga Bruno Ister, povodom obnašanja dužnosti direktora trgovačkog društva VARKOM d.o.o. za opskrbu vodom i odvodnju otpadnih voda, kojemu su jedini osnivači jedinice lokalne samouprave, od 25. prosinca 2021. u obvezi postupati sukladno odredbama ZSSI-a.

U tijeku postupka izvršen je uvid u službenu bilješku od 29. listopada 2024., Registar obveznika, Registar imovinskih kartica, dopis Ministarstva financija, Porezne uprave, Područnog ureda Varaždin od 6. prosinca 2024. KLASA: 410-01/24-01/487, URBROJ: 513-07-05-01-24-2, dopis Hrvatskog zavoda za mirovinsko osiguranje od 5. prosinca 2024. KLASA: 140-01/24-35/1, URBROJ: 341-20-11/10-24-689, podatke sudskog registra nadležnog trgovačkog suda te očitovanje obveznika od 4. veljače 2025.

Povjerenstvo je odlukom od 13. siječnja 2025. u odnosu na obveznika Brunu Istera, direktora trgovačkog društva VARKOM d.o.o. za opskrbu vodom i odvodnju otpadnih voda, utvrdilo postojanje pretpostavki za pokretanje postupka vezano za moguću povredu odredbe članka 18. stavka 1. ZSSI-a kojom je propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, kao i odredbe članka 19. stavka 1. ZSSI-a kojom je propisano da će obveznik koji ima 5% i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Sukladno odredbi članka 42. stavka 1. ZSSI-a, Povjerenstvo je obveznika dopisom od 13. siječnja 2025. KLASA: UP/I-034-02/24-01/143, URBROJ: 711-02-02/05-2025-07, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na utvrđenja navedene obavijesti očitovao dopisom zaprimljenim u Povjerenstvu 4. veljače 2025. u kojem je naveo da je točno da je 1. prosinca 2021. imenovan na funkciju direktora trgovačkog društva VARKOM d.d. na razdoblje od 5 godina, a kada je na snazi bio Zakon o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), temeljem kojeg nije bio dužnosnik te se stoga na njega nije odnosila odredba temeljem koje ne bi istovremeno mogao obavljati poslove direktora ili člana u dva trgovačka društva. Dalje je naveo da društvo Ving d.o.o. postoji od 1991. godine te da je u istom bio osnivač i direktor, kao i da je u njemu obavljao poslove i ostvarivao svoj radni odnos sve do imenovanja na funkciju direktora trgovačkog društva VARKOM d.o.o. dok je uz njega u istom trgovačkom društvu bila zaposlena i kćer, ……….. Obveznik ističe da je u trenutku kada je stupio na snagu ZSSI imao namjeru uskladiti svoje postupanje s novim odredbama povodom čega je i angažirao stručnu pomoć (odvjetnika i javnog bilježnika) radi izrade Ugovora o prijenosu poslovnih udjela i donošenja odluke o promjeni osobe ovlaštene za zastupanje, međutim, uslijed promjene obiteljskih prilika njegove kćeri, odnosno udaje i komplikacija u trudnoći, ista nije bila u mogućnosti pristupiti potpisivanju predmetnog ugovora kako bi se prijenos poslovnih udjela i njezino imenovanje direktorom doista i realiziralo pri čemu je ona bila jedina osoba na koju je predmetne poslovne udjele mogao prenijeti. Ugovor o prijenosu poslovnih udjela uslijed zdravstvenog stanja kćeri mogao se potpisati tek u svibnju 2022. kada je prijenos poslovnih udjela doista i izvršen u sudskom registru. Također, zbog činjenice da je kćer rodila dijete 17. listopada 2022. obveznik je napomenuo da ista više nije mogla obavljati funkciju direktora u društvu VING d.o.o. radi čega je bio prisiljen do iznalaženja adekvatnog rješenja odnosno imenovanja treće osobe formalizirati dopunski rad u društvu VING d.o.o. na 2 sata tjedno, a sve kako bi društvo moglo ispunjavati svoje zakonske obveze. Unatoč činjenici što nije ispunio svoju obvezu prijenosa poslovnih udjela u društvu VING d.o.o. odmah po stupanju ZSSI-a na snagu, obveznik je naglasio da je odmah poduzimao aktivnosti temeljem kojih bi ispunio svoju zakonsku obvezu u čemu je onemogućen zbog opisanih životnih okolnosti. Također je napomenuo da društvo VING d.o.o. najmanje od ožujka 2021. pa sve do današnjeg dana nije bilo u poslovnom odnosu s društvom VARKOM d.o.o. u prilog čemu je dostavio kartice kupca tog trgovačkog društva. Obveznik također navodi od 2023. godine pa nadalje tvrtka VING d.o.o. uopće ne posluje i nema zaposlenih djelatnika. Zaključno, a u slučaju utvrđenja povrede u njegovu postupanju, moli uzeti u obzir dostavljene dokaze i olakotne okolnosti predmetnog slučaja.

Povjerenstvo je dopisom od 29. studenoga 2024. KLASA: UP/I-034-02/24-01/143, URBROJ: 711-02-02/05-2024-03, zatražilo od Ministarstva financija, Porezne uprave, Područnog ureda Varaždin, dostavu podatka je li obveznik Bruno Ister od 25. prosinca 2021. primio plaću ili naknadu od trgovačkog društva VING poduzetnički inženjering d.o.o. te ako jest, u kojim iznosima i kada su bile isplate.

Ministarstvo financija, Porezna uprava, Područni ured Varaždin na spomenuto je traženje odgovorio dopisom od 6. prosinca 2024. KLASA: 410-01/24-01/487, URBROJ: 513-07-05-01-24-2, u kojem je navedeno da je trgovačko društvo VING poduzetnički inženjering d.o.o. za obveznika Brunu Istera dostavilo JOPPD izvješća za pojedine isplate od 25. prosinca 2021. kako slijedi:

* isplatu dnevnice za službena putovanja i naknade za korištenje privatnog automobila u službene svrhe 21. prosinca 2021. u iznosu od 300,00 kn
* isplatu dohotka od kapitala 11. travnja 2022. u iznosu od 130.000,00 kn
* isplate po osnovi radnog odnosa 15. studenoga 2022. u iznosu od 164,84 kn, 15. prosinca 2022. u iznosu od 314,00 kn, 13. siječnja 2023. u iznosu od 100,00 eura, 15. veljače 2023. u iznosu od 100,00 eura, 15. ožujka 2023. u iznosu od 100,00 eura, 14. travnja 2023. u iznosu od 100,00 eura, 15. svibnja 2023. u iznosu od 100,00 eura, 15. lipnja 2023. u iznosu od 100,00 eura, 14. srpnja 2023. u iznosu od 100,00 eura, 14. kolovoza 2023. u iznosu od 100,00 eura, 15. rujna 2023. u iznosu od 100,00 eura, 13. listopada 2023. u iznosu od 100,00 eura, 15. studenoga 2023. u iznosu od 100,00 eura, 15. prosinca 2023. u iznosu od 100,00 eura, 15. siječnja 2024. u iznosu od 99,36 eura, 15. veljače 2024. u iznosu od 24,84 eura
* isplate prigodnih nagrada 8. prosinca 2022. u iznosu od 2.500,00 kn, 31. ožujka 2023. u iznosu od 100,00 eura, 2. rujna 2023. u iznosu od 110,00 eura te u iznosu od 990,00 eura na ime nagrade za radne rezultate dana navedenog dopisa.

Povjerenstvo je također dopisom od 29. studenoga 2024. KLASA: UP/I-034-02/24-01/143, URBROJ: 711-02-02/05-2024-04, zatražilo od Hrvatskog zavoda za mirovinsko osiguranje dostaviti podatak je li obveznik Bruno Ister od 25. prosinca 2021. bio zaposlenik trgovačkog društva VING poduzetnički inženjering d.o.o. te ako jest, u kojem razdoblju.

Hrvatski zavod za mirovinsko osiguranje očitovao se dopisom od 5. prosinca 2024. KLASA: 140-01/24-35/1, URBROJ: 341-20-11/10-24-689, u kojem je navedeno da je obveznik Bruno Ister u razdoblju od 17. listopada 2022. do 8. siječnja 2024. bio prijavljen kod trgovačkog društva VING poduzetnički inženjering d.o.o. na neodređeno vrijeme s nepunim radnim vremenom u trajanju od 24 minute dnevno prema članku 16. Zakona o radu (dopunski rad).

Uvidom u povijesni izvadak iz sudskog registra Trgovačkog suda u Varaždinu za trgovačko društvo VING poduzetnički inženjering d.o.o. utvrđeno je da je obveznik Bruno Ister bio jedini član tog trgovačkog društva do 25. svibnja 2022. te direktor istoga do 19. svibnja 2022.

Uvidom u imovinsku karticu koju je obveznik Bruno Ister podnio 16. lipnja 2022. sa svrhom „Stupanje na dužnost“ utvrđeno je da je isti naveo vlasništvo 100% poslovnog udjela u trgovačkom društvu VING d.o.o. te je naveo da je izvršen prijenos upravljačkih prava na fizičku osobu – ……….. Obveznik Povjerenstvu nije dostavio navedeni ugovor o prijenosu upravljačkih prava.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Povjerenstvo nastavno na sve prethodno navedeno utvrđuje da je obveznik Bruno Ister u razdoblju od 25. prosinca 2021., kada je ZSSI stupio na snagu te kada je imenovani postao obveznikom toga Zakona, do 19. svibnja 2022. uz obnašanje javne dužnosti direktora trgovačkog društva VARKOM d.o.o. za opskrbu vodom i odvodnju otpadnih voda obnašao funkciju direktora trgovačkog društva VING poduzetnički inženjering d.o.o., a kojim postupanjem je počinio povredu članka 18. stavka 1. ZSSI-a.

Također, utvrđeno je da obveznik Bruno Ister kao imatelj 100% udjela u trgovačkom društvu VING poduzetnički inženjering d.o.o. nije izvršio prijenos upravljačkih prava u tom trgovačkom društvu na drugu osobu od 25. prosinca 2021., kada je ZSSI stupio na snagu te kada je imenovani postao obveznikom toga Zakona, do 25. svibnja 2022., čime je počinio povredu članka 19. stavka 1. ZSSI-a.

Povjerenstvo je stoga donijelo odluku kao u točkama I. i II. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 18. i članka 19. stavka 1., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to duljinu razdoblja u kojem je obveznik istovremeno obnašao funkciju direktora trgovačkog društva VING poduzetnički inženjering d.o.o. i javnu dužnost direktora trgovačkog društva VARKOM d.o.o. za opskrbu vodom i odvodnju otpadnih voda, duljinu razdoblja u kojem obveznik nije izvršio prijenos upravljačkih prava u trgovačkom društvu VING poduzetnički inženjering d.o.o. za vrijeme obnašanja javne dužnosti na drugu osobu, potom okolnost da se obveznik na obavijest o ispunjenju pretpostavki za pokretanje postupka očitovao, kao i uzevši u obzir da je riječ o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je utvrdilo primjerenim obvezniku za povredu odredbe članka 18. stavka 1. i odredbe članka 19. stavka 1. ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 530,00 eura.

Povjerenstvo je stoga donijelo odluku kao u točki III. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Bruno Ister, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana